钦定古今图书集成/明伦汇编/宫闱典/第045卷 > 北周
## 钦定古今图书集成/明伦汇编/宫闱典/第045卷 > 北周

### 武帝建德二年八月丙午改三夫人为三妃

按：《周书武帝本纪》云云。

建德六年，诏“置妃二人，世妇三人，御妻三人，馀悉从
减省。”

按《周书武帝本纪》，“建德六年十一月癸酉，诏曰：正位
于中，有圣《通典》，质文相革，损益不同。五帝则四星之
象，三王制六宫之数。刘曹已降，等列弥繁，选择遍于
生民，命秩方于庶职。椒房丹地，有众如云，本由嗜欲
之情，非关风化之义。朕运当浇季，思复古始，无容广
集子女，屯聚宫掖。弘赞后庭，事从约简。可置妃二人”，
世妇三人，御妻三人。自兹以外，悉宜减省。

### 宣政元年武帝遗诏妃嫔以下无子者悉放还家

按《周书武帝本纪》，宣政元年六月丁酉，帝崩，遗诏曰：
“朕平生居处，每存菲薄，非直以训子孙，亦乃本心所
好。丧事资用，须使俭而合礼，墓而不坟，自古通典。随
吉即葬，葬讫公除，四方士庶各三日哭。妃嫔以下无
子者，悉放还家。”